གླུ་བ་དང་སྤྱང་ཀི་ནི་རང་རྟོགས་ཀྱིས་འཚོ་ཞིང་མི་ཆོས་ཀྱི་སྙིང་སྟོབས་ཀྱིས་ཕྱུག་པའི་མིའམ་དེའི་གཟུགས་བརྙན་ཡིན།ཁོ་ཚོ་སྤྱི་ཚོགས་ཀྱི་གནས་བབས་དང་མི་གཤིས་ཀྱི་སྡིག་ལྟུང་ལ་ཡིད་བྱུང་ནས་དོགས་འདྲི་བྱེད་ཅིང་།སྲ་ཆགས་པའི་སྣང་ལུགས་དག་ལ་དགག་བཞག་དང་ཕས་རྒོལ་བྱེད་བཞིན་རང་གི་འཚོ་གནས་ཀྱི་རྩ་བར་གྱུར་བའི་གནས་ལུགས་ངོ་མ་བསྐྲུན་པར་གཞོལ་མཁན་དག་ཡིན།དེའི་ཕྱིར་གླུ་ཚིག་གང་འདྲ་ཡིན་ཡང་རང་ཉིད་འཚོ་ཞིང་གནས་པའི་ཡུལ་སྟེ།མཚན་མོ་སྤྱང་ཀིའི་ཡུལ་དང་ཐང་ཆེན་མིའི་ཡུལ་ནི་སྟོང་བ་མྱ་ངམ་ཐང་ལྟ་བུ་ཞིག་མིན་པར།དེ་རུ་གནས་བཅོས་པའི་མི་རྣམས་ཀྱིས་འཁྲུག་རྩོད་དང་ཞི་འཇགས་རབ་དང་རིམ་པའི་ཁྲོད་ནས་རང་ཉིད་ཀྱི་མེ་ལྕེས་མཚན་མོ་ལ་འོད་སྣང་དང་ཐང་ཆེན་ལ་དྲོད་སྟེར།འདི་དག་ནི་གླུ་ཚིག་གང་རུང་གི་ནང་སྙིང་ཁོ་ན་ཡིན་ནོ།